Besigheidsbytjies se kompetisie skop met ’n gezoem afDié besigheidsbytjies is gereed om te zoem. (Foto: AfriForum Sakenetwerk/Facebook) Die AfriForum Sakenetwerk se skole-entrepreneurskompetisie, Besigheidsbytjies, het vanjaar met ŉ behoorlike gezoem afgeskop en ’n seminaar aangebied vir ywerige, jong entrepreneurs wat hul vlerke in die sakewêreld wil sprei. Nagenoeg 70 voornemende jong sakemanne en -vroue het dié seminaar bygewoon waar verskeie sprekers, waaronder die entrepreneur Albert van Wyk, hulle oor entrepreneurskap, mentorskap, bemarking en verkope, en finansiële beplanning toegespreek het. Dié kompetisie help sedert 2019 om jong toekomstige entrepreneurs ŉ voorsmakie van die sakewêreld te gee en word vanjaar in samewerking met die private Afrikaanse hoëronderwysinstelling, Akademia, en AfriForum se jeugleierskapsafdeling aangebied. Albert van Wyk gee die jong entrepreneurs raad.(Foto: Philip Robinson/AfriForum) Dit het oor die afgelope paar jaar uitgebrei van slegs ’n laerskoolkompetisie (Hommelbytjies-kategorie) na ’n kompetisie waar hoërskoolleerlinge (Juniorpreneurs-kategorie) ook nou kan inskryf. Dié kompetisie beloon dus kreatiewe entrepreneurs van alle ouderdomme. “Ons het in die verlede gereeld skole besoek vir bewusmaking van ons Besigheidsbytjies-kompetisie, maar vanjaar was ons baie bevoorreg om skoliere na ’n seminaar te nooi wat waarde toevoeg op hul pad as jong entrepreneurs. Akademia het dit vir ons maklik en moontlik gemaak om hierdie seminaar op hulle kampus aan te bied, terwyl van hul dosente ook kwaliteit sessies aangebied het,” sê Sanderien van der Walt, bestuurder van die AfriForum Sakenetwerk. Sanderien van der Walt spreek die leerlinge toe. (Foto: Philip Robinson/AfriForum) Sy sê voorts dat dit nog nooit so belangrik as nou is om jong volwassenes te leer om entrepreneurs te word nie. “Entrepreneurs maak ’n impak in hulle maatskappye, gemeenskappe, plaaslike ekonomie en sodoende ook die wêreld, maar entrepreneurskap is nie noodwendig iets waarmee elke persoon gebore word nie. Dit is egter iets wat geleer, gevorm en uiteindelik ontwikkel kan word. Met die vaardighede wat deur hierdie opleidingsessie aangebied word, hoop ons om jong entrepreneurs te kweek wat in die toekoms hulle gemeenskap sal dien en bevoordeel.” Oudergewoonte is daar groot kontantpryse op die spel vir die wenners: Kategorie 1 Grondslagfase (graad 1–3) Wenner: R3 000 Naaswenner: R1 500 Kategorie 2 Intersenfase (intermediêre en senior fase) (graad 4–6) Wenner: R5 000 Naaswenner: R3 500 Kategorie 3 Senior fase (graad 7–9) Wenner: R7 000 Naaswenner: R5 000 Kategorie 4 VOO-fase (verdere opleiding en onderrig-fase) (graad 10–12) Wenner: R10 000 Naaswenner: R7 000